সিরিজ পকেটে পুরতে চতুর্থ দিনে প্রয়োজন ছিল মাত্র ৮৭ রান। কোনওরকম অঘটন না ঘটিয়েই ১০৬ রানের লক্ষ্যে পৌঁছে গেল ভারত। বর্ডার-গাওস্কর ট্রফি ফের নিজেদের দখলে নিলেন বিরাট কোহলিরা। অধিনায়ককে ছাড়াই ধর্মশালা টেস্টে অস্ট্রেলিয়াকে ৮ উইকেটে হারিয়ে সিরিজ ২-১-এ জিতল ভারত।
জয় যে আসছেই, তৃতীয় দিনের খেলার শেষেই সে বিষয়ে নিশ্চিত হয়ে গিয়েছিলেন ভারতীয় ক্রিকেটপ্রেমীরা। চতুর্থ দিনের উইকেটে ব্যাটিং সহজ ছিল না। কিন্তু ভারতের টার্গেট এতটাই কম ছিল যে, শুরু থেকেই যেন হাল ছেড়ে দিয়েছিলেন অজি বোলাররা। তার উপরে চতুর্থ দিনের শুরুটাও ভাল করেছিলেন বিজয়-রাহুল জুটি। যদিও ভারতের ৪৬ রানেই ফেরেন বিজয়। ধর্মশালার রক্তচাপ বাড়িয়ে খাতা খোলার আগেই রান আউট হয়ে ফেরেন নির্ভরযোগ্য চেতেশ্বর পূজারা। এর পরে অবশ্য ভারতীয় সমর্থকদের টেনশন আর বাড়তে দেননি অধিনায়ক হিসেবে এই টেস্টে অভিষেক হওয়া অজিঙ্ক রাহানে। তাঁকে যোগ্য সঙ্গত দেন কে এল রাহুল। গোটা সিরিজে ভাল ফর্ম অব্যাহত রেখে অর্ধশতরান করেন ভারতের এই ওপেনিং ব্যাটসম্যান।

গোটা সিরিজ জুড়ে অস্ট্রেলিয়া-ভারত দু’দলের ক্রিকেটারদের মধ্যে কথার লড়াই চলেছে। মাঠ এবং মাঠের বাইরে ছড়িয়েছে উত্তেজনা। এমনকী, ভারত অধিনায়ক বিরাট কোহলির চোট নিয়েও মজা করতে ছাড়েননি অস্ট্রেলিয়ার ক্রিকেটাররা। অজি সংবাদমাধ্যম কোহলির সঙ্গে ডোনাল্ড ট্রাম্পের তুলনাও টেনেছে। 
আরও পড়ুন
জাদেজার খোঁচায় তেলেবেগুনে জ্বলে উঠলেন ওয়েড। কী বলেছিলেন জাদেজা, রইল ভিডিও

তার উপরে নির্ণায়ক টেস্টে অধিনায়ককে ছাড়া নেমে একটু পিছিয়ে থেকেই শুরু করেছিল টিম ইন্ডিয়া। অজি ক্রিকেটার এবং সংবাদমাধ্যমের অশালীন আক্রমণের যাবতীয় জবাব মাঠেই দিলেন অজিঙ্ক রাহানের দল। একই সঙ্গে  চোটের জন্য এই টেস্ট থেকে ছিটকে যাওয়া অধিনায়ক বিরাট কোহলিকে সিরিজ জিতে উপহার দিলেন উমেশ, জাদেজারা। নির্ণায়ক টেস্টে খেলতে না পারার যন্ত্রণা থেকে যা নিশ্চয়ই মুক্তি দেবে বিরাট কোহলিকে।